Diari Oficial de la Generalitat Valenciana


Sumari del DOGV 9932, del 09-09-2024 (2024/8692)

RESOLUCIÓ de 17 de juliol de 2024, de la Direcció General d’Urbanisme, Paisatge i Avaluació Ambienta,l per la qual s’ordena la publicació de l’informe ambiental i territorial estratègic de la modificació puntual DG/8-2020-74 del PGOU de Benicàssim, en el terme municipal de Benicàssim. Expedient 87/2003-GMW.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9932

Data del DOGV
:   09-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8692

CVE
:   FPWC-I-5791-0379

Data del document
:   17-07-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, el qual establix la publicació, en el *Diari Oficial de la Generalitat Valenciana*, de l’informe ambiental i territorial estratègic,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 87/0231-UAS, Benicàssim (Castelló).

«Informe ambiental i territorial estratègic

Tràmit: Modificació Puntual DG/8-2020-74 del PGOU de Benicàssim

Promotor: Ajuntament de Benicàssim

Autoritat substantiva: Comissió Territorial d’Urbanisme de Castelló

Localització: Terme municipal de Benicàssim

Expedient: 87/8102-NBP

La Comissió d’Avaluació Ambiental, en la sessió del 31 de març de 2022, va adoptar el següent:

Acord

Vista la proposta d’informe ambiental i territorial estratègic de la modificació puntual DG/8 2016-07 del Pla general d’ordenació urbana de Benicàssim, en els termes següents:

En data 7 de desembre de 2020, s’ha registrat en el Servei d’Avaluació Ambiental Estratègica de la Subdirecció General d’Avaluació Ambiental i Territorial una sol·licitud d’inici d’avaluació ambiental i territorial estratègica de la Modificació Puntual DG/4 5076-52 del Pla general d’ordenació urbana de Benicàssim.

A) Documentació presentada

La sol·licitud d’inici, remesa pel Servei Territorial d’Urbanisme de Castelló, s’acompanya amb l’esborrany de la modificació del pla i el document inicial estratègic amb els continguts de l’article 52 (procediment simplificat) del Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP). La documentació es presenta en format digital.

B) Informació territorial

El municipi de Benicàssim es troba en la comarca de la Plana Alta, té una superfície de 36,1 quilòmetres quadrats i tenia una població de 18.098 habitants l’any 2015.

En el terme municipal es poden distingir tres zones. Al nord se situa la zona muntanyenca amb el Parc Natural del Desert de les Palmes. La part central es forma en un corredor d’infraestructures per la qual discorre l’autopista AP-7, la carretera nacional N-340, el ferrocarril i les línies elèctriques. En la zona sud es troba el nucli urbà i la costa.

La costa disposa de 7 quilòmetres de platges, amb diverses banderes blaves, i el turisme és el motor principal de l’activitat econòmica del municipi. Hi ha una àmplia varietat d’allotjaments turístics que poden albergar uns 100.000 habitants.

C) Planejament vigent

El planejament municipal vigent en el municipi de Benicàssim consistix en un pla general que es va aprovar el 28 de juny de 1994, del qual es va emetre una declaració d’impacte ambiental el 17 de març de 1994.

D) Descripció, objecte i justificació

La modificació té per objecte delimitar sòl dotacional en el sòl no urbanitzable amb una finalitat doble:

D’una banda, plantejar una reserva de sòl amb destinació dotacional que permeta implantar una zona de mercat a l’aire lliure i/o un aparcament, així com possibles infraestructures que alberguen el parador municipal de festes o altres edificacions de caràcter públic que puguen ser necessàries en un futur.

D’altra banda, es proposa reservar un sòl amb destinació a espai lliure, per a assegurar la conservació d’una zona de pinedes.

El mercat es du a terme una vegada a la setmana, tradicionalment els dijous. Al seu torn, l’àmbit s’utilitzarà com a aparcament estratègic, en caps de setmana, en festes patronals i en esdeveniments multitudinaris. A més, els dies de celebració de festes patronals, s’instal·laran les carpes del parador municipal.

La zona de reserva té una superfície total de 88.122 m², dels quals 56.441 m² es destinarien a equipaments urbans i 13.430 m² a espais lliures. La resta es planteja com a xarxa viària d’integració dels equipaments i de les zones lliures en el territori en el qual s’assenta.

L’àmbit d’actuació se situa al nord-oest del nucli urbà, entre la carretera N-340 i la via de ferrocarril. En el planejament vigent es classifica la zona objecte d’estudi com a sòl no urbanitzable comú de normativa general (SNU-RC1) i sòl no urbanitzable de protecció d’infraestructures (SNU-PI) (la qual correspon amb les zones de protecció previstes en la normativa sectorial pel que fa a l’N-340, el traçat ferroviari València-Barcelona i els màrgens d’un camí agrícola i un camí projectat).

Paral·lel a la carretera N-340, es concretarà el sòl de reserva viària perquè incloga el vial que hi ha actualment.

E) Document inicial estratègic: possibles efectes sobre el medi ambient

Es plantegen tres alternatives. L’alternativa 1 correspon a la no actuació.

L’alternativa 2 ocupa una superfície paral·lela a les vies, entre la CV-147 i el sòl urbà, i hi inclou la zona arbrada. Es mantindria una bossa d’SNU, amb la qualificació actual, apegada a la carretera N-340.

L’alternativa 3 s’ha descrit en l’apartat anterior i és la que s’ha triat perquè maximitza la zona destinada a espai lliure.

Ocupa una sèrie de parcel·les en estat rural, la majoria ermes, i cultius abandonats. En l’interior es localitzen una sèrie d’edificacions destinades a magatzem i a instal·lacions agropecuàries. També un depòsit de materials de construcció.

El PATFOR no considera la zona arbrada com a sòl forestal.

El DIE analitza el risc d’inundació previst en la cartografia del Ministeri i exposa que en eixa zona únicament es disposaran espais viaris i zones lliures.

S’indica que la modificació augmenta la superfície de zona arbrada, genera un corredor verd transversal en direcció mar-muntanya que millora l’accés no motoritzat a l’estació ferroviària, i dota el sector N del nucli urbà d’una nova zona d’esplai natural. A més, amplia les reserves de sòl per a equipaments municipals que es consideren necessaris.

Es conclou que la zona d’anàlisi és apta per als usos proposats sempre que s’adopte una assignació correcta dels usos i no augmente el risc d’inundació en la zona més pròxima al nucli urbà, afectada pels desbordaments del barranc de Farja, de 500 anys de període de retorn.

S’han definit 6 indicadors de seguiment i es proposa que s’elaboren informes de seguiment cada dos anys.

F) Consultes

Per part de la Direcció General de Medi Natural i d’Avaluació Ambiental, la documentació aportada s’ha sotmés a consulta a les administracions afectades següents:

|  |  |  |
| --- | --- | --- |
| *Consulta* | *Informe* | *Administració pública consultada* |
| 11.12.20 | 25.03.22  29.03.22 | Subdirecció General d’Ordenació del Territori i Paisatge:  – Servei d’Infraestructura Verda i Paisatge  – Servei d’Ordenació del Territori (PATRICOVA) |
| 17.03.22 | 30.03.22 | Servei de Planificació Territorial (ETCV) |
| 11.12.20 | 14.09.21  23.02.21 | Subdirecció General de Mobilitat  – Servei de Planificació  – Servei de Mobilitat |
| 11.12.20 | 03.12.20 | Servei Territorial d’Urbanisme. |
| 28.12.20 | 18.01.21 | ADIF |
| 28.12.20 | 06.08.21 | Demarcació de Carreteres. Ministeri de Transports, Mobilitat i Agenda Urbana |
| 28.12.20 | 04.06.21 | Confederació Hidrogràfica del Xúquer |

  

Nota: Els informes rebuts es poden consultar, una vegada s’emeta este IATE, en la pàgina web

<http://agroambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica>

G) Identificació i valoració dels possibles efectes sobre el medi ambient

Segons el que estipula l’article 46.3 del TRLOTUP, l’òrgan ambiental i territorial ha de determinar, d’acord amb els criteris de l’annex V–III, el sotmetiment al procediment d’avaluació ambiental i territorial ordinari o simplificat, en funció de l’existència d’efectes significatius sobre el medi ambient i amb una consulta prèvia a les administracions públiques afectades a què es referixen els articles 48.d) i 53.1 del TRLOTUP.

– Urbanisme. El 3 de desembre de 2020, el Servei Territorial d’Urbanisme de Castelló emet un informe en el qual indica que l’aprovació definitiva serà autonòmica perquè afecta determinacions de l’ordenació estructural (ordenació del sòl no urbanitzable). L’òrgan ambiental també és l’autonòmic, segons indica l’article 48.c de la LOTUP.

Des del punt de vista de les seues competències, no fa objeccions, i indica les administracions de les quals caldrà un informe.

– Infraestructura verda. De conformitat amb el que establix l’article 4.4 del TRLOTUP, la planificació urbanística definirà i caracteritzarà la infraestructura verda prèviament a l’ordenació d’usos i d’activitats.

El 25 de març, el Servei d’Infraestructura Verda i Paisatge ha emés un informe en el qual indica que esta s’ha de definir en l’àmbit de la modificació, i ha d’estar connectada i integrada amb la de la resta del territori. Esta formarà part de l’ordenació estructural.

– Paisatge. De conformitat amb el que establix el TRLOTUP, el paisatge actuarà com a criteri condicionant en la planificació territorial i urbanística.

L’informe del Servei d’Infraestructura Verda i Paisatge exposa una sèrie de deficiències que s’han de solucionar pel que fa a l’establiment de criteris d’urbanització i d’edificació, si bé puntualitza que no és necessari elaborar un instrument de paisatge.

– Ordenació territorial

El Servei de Planificació Territorial emet un informe en el qual indica que els equipaments que acompanyen els creixements residencials computen per tal de marcar els límits de creixement que establix l’ETCV (directrius 77 i 85).

Per a Benicàssim, l’ETCV fixa un creixement d’ús residencial d’1.207.653 m², en els quals caldria incloure els 74.962 m² de les dotacions proposades (les zones verdes annexes al sòl urbà no computen sobre la base de l’art. 24.2 del TRLOTUP). En l’actualitat, el municipi té diversos sectors pendents de desenvolupar, els quals sumen, aproximadament, 1.851.600 m² i que ja superen la superfície màxima esmentada.

– Llits

Al sud-oest de l’actuació es troba el barranc de Farja, tot i que està fora de la zona de policia.

– Risc d’inundació (PATRICOVA)

El Pla d’acció territorial sobre prevenció del risc d’inundació va ser aprovat pel Decret 201/2015, de 29 d’octubre, del Consell (DOGV 03.11.15).

El Servei de Gestió Territorial ha informat que, després de consultar la cartografia del PATRICOVA i de l’SNCZI, la proposta està afectada per risc d’inundació i que, per a valorar l’actuació, cal concretar la distribució d’usos en el terreny.

La Confederació ha informat que, d’acord amb la cartografia, part de la zona es troba en una zona inundable per a l’avinguda de 500 anys, per la qual cosa s’haurà de justificar el compliment de l’article 14.bis del Reial decret 849/1986, d’11 d’abril, pel qual s’aprova el Reglament del domini públic hidràulic (RDPH).

– Recursos hídrics

La Confederació Hidrogràfica del Xúquer ha informat que, en el cas que els usos previstos requerisquen un increment de la demanda del subministrament, s’haurà d’elaborar diversa documentació perquè es puga emetre l’informe d’acord amb l’article 25.4 del text refós de la Llei d’aigües.

– Sanejament i abocaments

En el cas que els usos que s’han d’implantar generen aigües residuals, estes s’hauran de tractar abans d’abocar-les.

Si bé no s’indica res sobre este tema, el grau d’urbanització de dos dels seus costats permeten la connexió a la xarxa que hi ha.

– Infraestructures lineals

L’actuació es troba al costat de la línia ferroviària València-Tarragona, la qual pertany a la Xarxa Ferroviària d’Interés General. ADIF ha emés un informe en el qual s’indica la legislació aplicable, les diferents zones d’afecció (i aporta un esquema explicatiu) i la necessitat d’obtindre un informe del Ministeri abans de l’aprovació definitiva.

Igualment, la modificació plantejada afecta la carretera N-340. La Demarcació de Carreteres de l’Estat ha informat sobre la documentació necessària que s’ha d’elaborar perquè s’emeta l’informe definitiu.

Al sud de l’àmbit discorre la CV-147, el titular de la qual és la Diputació i que podria resultar afectada.

– Mobilitat

El Servei de Mobilitat ha emés un informe favorable condicionat. Esta determinació s’ha traslladat al text de l’acord.

– Gestió d’activitats perilloses i riscos d’accidents greus en què intervinguen mercaderies perilloses

Segons el Decret 49/2011, de 6 de maig, del Govern Valencià, pel qual s’aprova el Pla especial davant del risc d’accidents en el transport de mercaderies perilloses per carretera i ferrocarril, el municipi es considera de risc alt per la línia de ferrocarril i per la carretera N-340.

El municipi té un pla d’emergències des de l’any 2005 que s’ha anat actualitzant.

H) Consideracions jurídiques

L’avaluació ambiental estratègica és l’instrument de prevenció que establix la Directiva 2001/42/CE, del Parlament Europeu i del Consell, de 27 de juny, per a integrar els aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

I) Valoració ambiental d’acord amb els criteris de l’annex VIII del TRLOTUP

1. Per les característiques dels plans i dels programes:

– La incidència sobre el pla general que modifica és mínima, per la reduïda dimensió respecte a la del municipi, i perquè no influïx en altres plans de rang inferior. Si bé les activitats previstes són de caràcter temporal, per a implantar-les caldrà fer una transformació del territori que sí que serà de caràcter permanent.

– L’àmbit està pràcticament envoltat per sòl classificat com a urbà i a on no ho està, es troben la línia fèrria i l’estació. No proposar el canvi de classificació del sòl a urbà és una mera qüestió urbanística, ja que, des d’un punt de vista ambiental, el sòl es transformarà i tindrà una aparença d’urbà, i més encara quan els usos previstos estan destinats a servir, precisament, els usuaris d’este sòl.

Dos dels costats els conformen vials urbanitzats amb tots els servicis, i un tercer està format per un carrer asfaltat al qual li falten poques actuacions perquè puga tindre esta consideració. Finalment, la mitat del quart costat és urbà, si bé està pendent de consolidar.

– Per la contigüitat amb l’estació de tren, caldrà que part de la superfície es destine de manera permanent a aparcament, tal com indica el Servei de Mobilitat.

– En la documentació no s’especifica si les activitats previstes requeriran subministrament hídric. És possible que el mercat setmanal o els pavellons per a les festes el necessiten, però serà de manera puntual.

La Confederació ha indicat que, en cas que siga necessari un subministrament addicional, caldrà emetre l’informe que preveu l’article 25.4 del text refós de la Llei d’aigües.

2. Per les característiques dels efectes i de l’àrea probablement afectada:

– La cartografia d’inundabilitat del PATRICOVA no determina que hi haja risc. No obstant això, l’elaborada pel ministeri, que és la que resulta aplicable perquè té un nivell més alt de detall (article 7 i 10 PATRICOVA), sí que preveu l’existència d’este risc.

No s’ha aportat un estudi d’inundabilitat específic que ajude a concretar les zones afectades per este risc, per la qual cosa, per defecte, s’ha de considerar la que ha elaborat el ministeri.

Sobre la base de l’especificat en l’article 26 del TRLOTUP, que hi haja risc d’inundació comporta que s’haja de zonificar este sòl com de protecció especial. D’acord amb l’annex IV, la zona es denominarà ZRP-RI i els usos que s’hi podran establir seran els de l’article 18 del PATRICOVA i l’article 14.bis del Reial decret 849/1986. En este àmbit es prohibix implantar usos que comporten la presència de grans aglomeracions de gent, com ho són part dels que es proposen. En el sòl reservat al viari se superposen les dos qualificacions, i es pot donar prioritat a la qualificació proposada.

A més, este sòl s’ha d’incloure dins de la infraestructura verda.

– El sòl se segellarà per a poder implantar els usos dotacionals que es proposen, per la qual cosa computaran a l’efecte dels límits de creixement que preveu l’ETCV (directrius 77 i següents).

Els sectors d’ús residencial pendents de desenvolupament que preveu el planejament vigent sumen, aproximadament, 1.851.600 m² i ja superen la quantia que preveu l’ETCV, 1.207.653 m². En este cas, el criteri general és que un nou desenvolupament hauria d’anar acompanyat d’una reducció del sòl ja previst; no obstant això, com que es tracta d’un ús nou que no comporta un increment poblacional, el Servei de Planificació Territorial informa que esta reducció es produirà en actuacions futures.

J) Proposta d’acord

Segons establix l’article 53 del TRLOTUP, d’acord amb els criteris de l’annex VIII d’esta llei i a la vista de l’anàlisi que s’ha exposat en l’apartat anterior, es pot concloure que la modificació de pla proposada no té efectes significatius negatius sobre el medi ambient i el territori, per la qual cosa es pot resoldre l’avaluació ambiental estratègica pel procediment simplificat.

D’acord amb el que s’ha exposat, es resol:

Emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual DG/0 1011-97 del Pla general d’ordenació urbana de Benicàssim, l’objecte del qual serà el que es descriu en la documentació remesa, d’acord amb els criteris de l’annex VIII del TRLOTUP, perquè no té efectes significatius sobre el medi ambient, sempre que, prèviament a l’aprovació definitiva, es complisquen els condicionants que es descriuen a continuació, i correspon continuar la tramitació de la modificació de pla d’acord amb la normativa sectorial.

1) El sòl inundable, segons la cartografia de l’SNCZI, s’inclourà en una zona ZRP-RI i tindrà la consideració de protegit. Els usos que s’hi permeten seran els de l’article 18 del PATRICOVA i l’article 14.bis del Reial decret 849/1986 (no es permetrà el mercat ambulant ni el recinte firal per la presència abundant de persones).

A més, este sòl s’ha d’incloure dins de la infraestructura verda. No obstant això, en el sòl reservat al viari se superposen les dos qualificacions, i es pot donar prioritat a la qualificació SNU-PI proposada.

En les fases següents de la tramitació s’haurà de concretar la distribució dels usos en la parcel·la i caldrà sol·licitar un informe al Servei de Gestió Territorial sobre la incidència del PATRICOVA. Per a fer esta distribució dels usos, la zona verda es mantindrà en l’emplaçament proposat (a on es troba la vegetació arbrada) i el que s’indica en el primer paràgraf d’este punt.

2) Quan es desenvolupen els sectors de sòl urbanitzable residencial, caldrà tindre en compte que es disposa de 74.962 m² menys de superfície, a l’efecte del càlcul del límit de creixement que preveu l’ETCV.

3) Caldrà indicar si les activitats proposades requerixen subministrament hídric i, en cas afirmatiu, s’haurà de sol·licitar un informe a la Confederació Hidrogràfica del Xúquer a l’efecte de l’article 25.4 del text refós de la Llei d’Aigües.

4) S’hauran d’atendre les determinacions que conté l’informe del Servei d’Infraestructura Verda i Paisatge, del 25 de març de 2022.

5) S’haurà de reservar una zona d’aparcament al costat de l’estació de ferrocarril, tal com indica l’informe del Servei de Mobilitat.

6) Abans de l’aprovació definitiva caldrà obtindre els informes del Ministeri pel que fa a la línia fèrria València-Tarragona i a la carretera N-340. La Diputació de Castelló és la titular de la CV-147, la qual també podria resultar afectada per la proposta.

Segons establix l’article 53.7 del TRLOTUP, l’informe ambiental i territorial estratègic perdrà la vigència i deixarà de tindre els efectes propis si, una vegada publicat en el *Diari Oficial de la Generalitat Valenciana*, no s’ha aprovat la revisió del pla en el termini màxim de quatre anys des que es va publicar. En este cas, el promotor haurà d’iniciar novament el procediment d’avaluació ambiental i territorial estratègica simplificada de la modificació.

Annex. En groc, zona inundable segons la cartografia de l’SNCZI.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista de tot el que s’ha exposat, la Comissió d’Avaluació Ambiental acorda: emetre un informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual DG/9 1585-87 del Pla general d’ordenació urbana de Benicàssim, perquè considera que no té efectes significatius en el medi ambient, amb el compliment de les determinacions que s’inclouen en l’informe esmentat.

Notificar els interessats que, contra esta resolució, com que no és un acte definitiu en via administrativa, no s’hi pot interposar cap recurs, la qual cosa no un és inconvenient perquè es puguen utilitzar els mitjans de defensa que, en el seu dret, es consideren pertinents.

Fet que vos notifique perquè en tingueu coneixement i als efectes oportuns.

La qual cosa se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 8 d´abril de 2022. El secretari de la Comissió d’Avaluació Ambiental: José del Valle Arocas.»

  

València, 17 de juliol de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental